ORDE do 14 de novembro de 2008 sobre a aprobación definitiva da modificación puntual das normas subsidiarias de planeamento municipal do concello de Rianxo (A Coruña) relativa á inclusión como solo dotacional público das casas de ilustres rianxeiros.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 17/12/2008

O Concello de Rianxo remite o proxecto de modificación puntual referido, solicitando a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (LOUG).
Antecedentes.
1. O Concello de Rianxo dispón na actualidade de normas subsidiarias de planeamento municipal aprobadas definitivamente pola CPU da Coruña o 11-7-1985 ao abeiro da lexislación anterior á Lei 1/1997 do solo de Galicia.
2. O concello non solicitou o informe da consellería previo á aprobación inicial (artigo 85.1º da LOUG), acolléndose ao preceptuado no segundo parágrafo do artigo 93.4º da LOUG, por considerar que o proxecto non reclasifica solo, nin incrementa a intensidade de uso nin altera sistemas xerais previstos no planeamento.
3. A modificación proposta foi aprobada inicialmente polo Pleno do Concello o 9-8-2007. Sometido a información pública polo prazo dun mes logo da publicación de anuncios no DOG nº 172, do 5 de setembro, e nos xornais La Voz de Galicia e El Correo Gallego, do 29 de agosto 2007, presentáronse dous escritos de alegacións, segundo o certificado da secretaría do concello do 16-10-2007 que se inclúe no expediente para o efecto. Así mesmo, consta no expediente documentación acreditativa do trámite de notificación aos propietarios afectados, e a identidade de todos os propietarios ou titulares doutros dereitos reais sobre os predios afectados, durante os cinco anos anteriores á iniciación do expediente (artigo 70 da LBRL modificado pola disposición adicional novena da Lei 8/2007, do 28 de maio, do solo).
4. No expediente consta o trámite de audiencia aos concellos limítrofes (artigo 85.2º da LOUG) -Catoira, Dodro, Boiro, Lousame e Rois- sen que ningún deles presentase obxección á modificación en tramitación.
5. No expediente consta copia da Decisión do 6-8-2008, da Dirección Xeral de Desenvolvemento Sostible da Consellería de Medio Ambiente e Desenvolvemento Sostible pola que se declara a innecesariedade de someter a modificación proposta á avaliación ambiental estratéxica regulada na Lei 9/2006 e na Lei 6/2007.
6. A Dirección Xeral de Patrimonio Cultural da Consellería de Cultura e Deporte emitiu o 22-8-2007 informe favorable sobre esta modificación, condicionado a ter en conta as cuestións que nel se sinalan. (1ª -Manteranse para as tres edificacións as condicións específicas e particulares da ordenanza nº 1 das normas subsidiarias municipais, exceptuándose a prohibición de usos como oficinas e salas de reunión. 2ª -No caso de incoación de expediente de declaración de BIC en favor da Casa de Castelao, observarase o establecido no expediente de incoación e, cando proceda, no de declaración. 3ª - Os proxectos de obras e desenvolvementos urbanísticos derivados desta modificación deberán ser autorizados pola Consellería de Cultura e Deporte, e poderán levar consigo cautelas de tipo arqueolóxico).
7. Constan no expediente informes xurídico do 2-8-2007 e técnico do 1-8-2007 (artigo 85.4º da LOUG). Así mesmo, consta informe do interventor xeral do concello do 6-8-2007 respecto da viabilidade económica da modificación puntual do planeamento (artigo 52.3º da LOUG).
8. O Pleno do Concello, o 26-2-2008, acordou a desestimación das alegacións presentadas, de acordo co informe do arquitecto redactor do proxecto de modificación do planeamento, e a aprobación provisional do documento modificado do proxecto de modificación das normas subsidiarias de planeamento municipal (documento adaptado ao informe da Consellería de Cultura e Deporte).
9. O concello solicitou a aprobación definitiva da modificación mediante escrito nº 1527 do 18-3-2008. Examinada a documentación remitida, o Servizo de Urbanismo e Inspección Territorial da Coruña requiriu a emenda das deficiencias observadas mediante oficio do 11-4-2008. O concello presenta a documentación requirida mediante escrito nº 5082 do 1-9-2008, que tivo entrada nesta consellería o 9-9-2008.
10. O proxecto que se somete a aprobación definitiva ten data de novembro de 2007, e nel consta a dilixencia acreditativa da súa aprobación provisional polo Pleno do Concello o 26-2-2008.
II. Consideracións e fundamentación.
II.1. Con data do 14-11-2008, a Dirección Xeral de Ordenación do Territorio e Urbanismo elevou un informe-proposta de resolución, no que expresa o seguinte:
1. Obxecto da modificación.
A modificación proposta ten por obxecto modificar a cualificación urbanística de tres parcelas de solo urbano, correspondentes aos edificios en que estiveron situadas as vivendas de tres persoeiros ilustres de Rianxo (Castelao, Rafael Dieste e Manuel Antonio), localizadas, as tres, na rúa de Abaixo, na zona antiga de Rianxo, reguladas nas NN.SS. vixentes en Rianxo, pola ordenanza nº1 -edificación cerrada en zona antiga-, proponse a súa cualificación como sistema xeral de equipamentos públicos, mantendo como ordenanza de aplicación a nº 1 correspondente a edificación cerrada en zona antiga en toda as súas determinacións salvo no relativo aos usos prohibidos, xa que para estas tres edificacións permitiranse os usos de oficinas, salas de reunión e todos aqueles derivados dos fins obxecto desta modificación. Así mesmo, determínase a obtención dos inmobles mediante expropiación forzosa ou por medio de convenio de compra entre a Administración e propietarios segundo o disposto no artigo
166 da LOUG.
2. Razóns e interese público que motivan a modificación.
Esta modificación fundaméntase no interese público na consecución de dotacións públicas que permitan ao Concello satisfacer as necesidades colectivas dentro dos plans de investigación cultural no ámbito dos estudos e da creación literaria sobre os dos tres escritores anteriormente subliñados, o que encaixa dentro das razóns de interese público encamiñadas á obtención de dotacións públicas que se expresan no artigo 94.1º da LOUG.
3. Outras cuestións.
Corrixirase o último parágrafo do punto «I.1.3. Obxecto da modificación puntual» (páxina 5) no que se sinala como ordenanza de aplicación a nº 8, de acordo co punto «I.2.7. Ordenanza de aplicación» no que se sinala como ordenanza de aplicación a nº 1.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva de modificacións dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución:
Visto canto antecede,
RESOLVO:
1º. De conformidade co punto 5º a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, outorgar a aprobación definitiva á modificación puntual das normas subsidiarias de planeamento municipal de Rianxo relativa ás casa dos rianxeiros ilustres, facendo a expresa indicación de que no punto I.1.3 -Obxecto da modificación puntual- onde di: «pasaría a incluírse dentro da ordenanza 8 das normas subsidiarias de planeamento..» deber dicir: «pasaría a incluírse dentro da ordenanza 1 das normas subsidiarias de planeamento actualmente vixentes coas modificacións respecto dos usos prohibidos que se expresan neste proxecto».
2º. Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3º. De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
4º. Notifíquese esta orde ao concello e publíquese no Diario Oficial de Galicia.
Santiago de Compostela, 14 de novembro de 2008.
María José Caride Estévez
Conselleira de Política Territorial, Obras Públicas
e Transportes